Min Shaw (85) by Foxwood gehuldig | Netwerk24
Min Shaw (85) by Foxwood gehuldig
Deur AJ Opperman 01 Desember 2019 13:26
Met die wens om gesond te bly en “nog siele vir die koninkryk van die Here te wen” is die sangeres Min Shaw die afgelope week op haar 85ste verjaardag in Foxwood House se Tuin van Roem gehuldig.
Haar verjaardag is met ’n geselligheid by dié teater en gastehuis in Houghton in Johannesburg gevier met haar familie en sangers soos Lance James, Manuel Escorcio, Glenys Lynne, Gert van Tonder en Rudi Claase wat saamgekuier het.
Shaw het opgetree en onder meer die liedjie “Jy is my liefling” gesing wat sy in die gelyknamige rolprent uit die 1960’s gesing het.
Sy en James, haar jare lange sangmaat, het ook saam gesing, terwyl Claase en Escorcio vir haar gesing het.
Op 85 doen sy nog baie moeite met haar voorkoms en haar uitrusting is een wat sy net op spesiale geleenthede dra.
Min Shaw en Shaun Mynhardt
“Dis een van my gunstelingtabberds wat ek baie selde dra. Dit was ook my uitrusting op Lindie Strydom se program Geloof, hoop en liefde (op kykNET) sowel as by ons boekbekendstelling by die Woordfees. Shaun (Mynhardt, haar biograaf) het dit voorgestel. Dis ook Shaun se gunstelingtabberd en aangesien hy die geleentheid gereël het, wou ek hom ook bederf.”
Min Shaw: Sprokie van ’n liefling is vroeër vanjaar deur Protea uitgereik.
Die boek bevat talle foto’s en vertel onder meer van haar loopbaanskuif van onderwyseres na sangeres en haar geloof.
Sy het in vier rolprente verskyn: Jy is my liefling, Danie Bosman, Hoor my lied en Lied in my hart.
Sy was aanbieder van die Engelse televisieprogram Tick Tock Time en sy het die rol van Lina vertolk in Franz Marx se dramareeks Familiedae.
Shaw geniet die lewe baie.
“As die wind so lekker deur my hare waai as ek op die hoofweg ry. Om knus in my eie bed te lê en te weet dat ek veilig is in die arms van die beskerming van my Hemelse Vader. Prys sy lieflike naam!”